MT Il-Ġurnal Uffiċjali tal-Unjoni Ewropea C 229/116

Opinjoni tal-Kumitat Ekonomiku u Soċjali Ewropew dwar “Il-Proposta għal Direttiva tal-Parlament Ewropew u tal-Kunsill li temenda d-Direttivi 2000/60/CE u 2008/105/CE rigward sustanzi ta’ prijorità fil-qasam tal-politika dwar l-ilma”

COM(2011) 876 final — 2011/0429 (COD)

2012/C 229/22

Relatur: is-Sinjura LE NOUAIL-MARLIÈRE

Nhar l-14 ta’ Frar u t-22 ta’ Frar 2012, il-Parlament Ewropew u l-Kunsill rispettivament iddeċidew, b’konformità mal-Artikolu 192(1) tat-Trattat dwar il-Funzjonament tal-Unjoni Ewropea (TFUE), li jikkonsultaw lill-Kumitat Ekonomiku u Soċjali Ewropew dwar

il-Proposta għal Direttiva tal-Parlament Ewropew u tal-Kunsill li temenda d-Direttivi 2000/60/KE u 2008/105/KE rigward sustanzi ta’ prijorità fil-qasam tal-politika dwar l-ilma

COM(2011) 876 final – 2011/0429 (COD).

Is-Sezzjoni Speċjalizzata għall-Agrikoltura, l-Iżvilupp Rurali u l-Ambjent, inkarigata sabiex tipprepara l-ħidma tal-Kumitat dwar is-suġġett, adottat l-opinjoni tagħha nhar il-11 ta’ Mejju 2012.

Matul l-481 sessjoni plenarja tiegħu li saret fit-23 u l-24 ta’ Mejju 2012 (seduta tat-23 ta’ Mejju), il-Kumitat Ekonomiku u Soċjali Ewropew adotta din l-Opinjoni b’ 135 vot favur, 15-il vot kontra u 14-il astensjoni.

1. Konklużjonijiet u rakkomandazzjonijiet

1.1 Il-KESE jilqa’ b’sodisfazzjoni l-abbozz ta’ direttiva attwali peress li dan iwessa’ l-lista tas-sustanzi ta’ prijorità u dik tas-sustanzi perikolużi ta’ prijorità, filwaqt li jinkludi l-opzjoni l-aktar komprensiva proposta fl-analiżi ta’ impatt (1).

1.2 Il-KESE jappoppja l-mekkaniżmu l-ġdid propost mill-Kummissjoni biex iforniha b’informazzjoni ta’ monitoraġġ immirata u ta’ kwalità għolja dwar il-konċentrazzjoni tas-sustanzi fl-ambjent akkwatiku, b’attenzjoni fuq sustanzi li jniġġsu u sustanzi emerġenti li għalihom id-dejta ta’ monitoraġġ disponibbli mhijiex ta’ kwalità biżżejjed għall-iskop ta’ valutazzjoni tar-riskju. Il-KESE huwa tal-fehma li dan il-mekkaniżmu l-ġdid għandu jippromovi l-ġabra ta’ dan it-tip ta’ informazzjoni fil-baċini tax-xmajjar kollha fl-UE u jippermetti biex l-ispejjeż ta’ sorveljanza jinżammu f’livell raġonevoli.

1.3 Madankollu l-KESE jirrakkomanda li ma’ dan l-abbozz ta’ direttiva jiġu inklużi analiżijiet speċifiċi dwar is-suġġetti li għad mhemmx fehim sħiħ dwarhom, imqar bħala prova.

i. In-nanopartiċelli u b’mod partikolari l-interazzjoni tagħhom mas-sustanzi ta’ prijorità, peress li hemm għadd dejjem jiżdied ta’ mistoqsijiet dwar dan is-suġġett – imqajma mill-Aġenzija Ewropea għall-Ambjent (2).

ii. L-effetti tal-kombinazzjonijiet kimiċi ta’ sustanzi preżenti fl-ilmijiet interni, peress li dawn il-kombinazzjonijiet jista’ jkollhom impatt sinifikanti fuq l-ambjent akkwatiku anki b’konċentrazzjonijiet dgħajfa ħafna ta’ sustanzi kimiċi.

1.4 Il-KESE jissuġġerixxi li, bil-għan li jkun hemm implimentazzjoni effiċjenti tad-Direttiva Qafas dwar l-Ilma, dan l-abbozz ta’ direttiva għandu jinkludi referenzi għall-aqwa prattika fir-rigward tal-ġestjoni tad-distretti tal-baċini ta’ xmajjar.

1.5 Il-KESE iqis li ċ-ċomb u n-nikil, bħala sustanzi persistenti u bijoakkumulattivi, għandhom jiġu kklassifikati bħala Sustanzi Perikolużi ta’ Prijorità (PHS) bil-għan li jiġu eliminati mill-emissjonijiet sa 20 sena oħra, anki jekk l-ispejjeż involuti għall-eliminazzoni tal-emissjonijiet kollha huma stmati li huma għoljin ħafna.

1.6 Il-KESE huwa tal-fehma li l-appoġġ u l-parteċipazzjoni tal-pubbliku huma prekondizzjoni għall-ħarsien tar-riżorsi tal-ilma, u għall-identifikazzjoni kemm tal-problemi kif ukoll tal-miżuri adegwati biex dawn jissolvu, filwaqt li jiġu stabbiliti wkoll l-ispejjeż tagħhom. Mingħajr l-appoġġ tal-pubbiku, il-miżuri regolatorji mhux ser jirnexxu. Is-soċjetà ċivili għandha rwol ewlieni fl-implimentazzjoni ta’ direttiva qafas dwar l-ilma (WFD) adegwata, u biex tgħin lill-gvernijiet jiksbu bilanċ bejn l-aspetti soċjali, ambjentali u ekonomiċi li għandhom jitqiesu (3).

1.7 Il-KESE jinsisti li r-riżorsi tal-ilma għandhom ikunu ta’ livelli ekoloġiċi u kimiċi tajbin sabiex jitħarsu s-saħħa tal-bniedem, il-provvista tal-ilma, l-ekosistemi naturali u l-bijodiversità (4).

1.8 Il-KESE jinnota li d-direttiva l-ġdida għandha tissemplifika u tirrazzjonalizza l-obbligi tal-Istati Membri fil-qasam tar-rappurtar.

2. Introduzzjoni

2.1 L-abbozz ta’ direttiva inkwistjoni għandu l-għan li jemenda d-Direttivi 2000/60/KE u 2008/105/KE rigward sustanzi ta’ prijorità fil-qasam tal-politika dwar l-ilma (eskluż l-ambjent marin), b’konformità mad-dispożizzjonijiet tad-Direttiva Qafas dwar l-Ilma:

i. Mill-inqas kull erba’ snin tiġi riveduta l-lista tas-sustanzi ta’ prijorità (PS) jew ta’ sustanzi perikolużi ta’ prijorità (PHS) ġodda;

ii. Jiġu stabbiliti standards tal-kwalità ambjentali (EQS – environmental quality standards) ġodda għall-ilma tal-wiċċ, l-ilma ta’ taħt l-art, is-sediment jew il-bijota, skont il-każ, fuq il-bażi tal-aħħar informazzjoni miksuba.

2.2 Din ir-reviżjoni twettqet bl-għajnuna ta’ grupp ta’ ħidma u wara konsultazzjoni wiesgħa mwettqa ma’ esperti tal-Kummissjoni Ewropea u l-Istati Membri, partijiet interessati (unions professjonali u NGOs) u tal-Kumitat Xjentifiku dwar ir-Riskji għas-Saħħa u l-Ambjent (SCHER).

2.3 Bħala riżultat ta’ din il-ħidma u l-analiżi ta’ impatt [sec(2011)1547 final] imwettqa għal dan il-għan, il-lista ta’ 33 sustanza ta’ prijorità ġiet estiża għal 48 fl-abbozz ta’ direttiva attwali, billi ġiet meqjusa l-opzjoni l-aktar komprensiva tal-analiżi ta’ impatt.

2.4 L-għan tal-abbozz ta’ direttiva hu li jiġi żgurat stat kimiku tajjeb tal-ilmijiet interni, jiġifieri konformi mal-istandards tal-kwalità ambjentali mniżżlin fl-anness tal-abbozz:

i. Permezz tat-tnaqqis tas-sustanzi ta’ prijorità;

ii. U bl-eliminazzjoni tal-emissjonijiet ta’ sustanzi perikolużi ta’ prijorità sa 20 sena oħra mill-adozzjoni tad-direttiva derivata.

3. Kummenti ġenerali

3.1 Il-KESE huwa verament konvint li l-ilma mhuwiex biss prodott għall-konsum iżda wkoll riżorsa naturali prezzjuża, essenzjali għall-ġenerazzjonijiet tal-ġejjieni u tal-preżent. Għal din ir-raġuni, jeħtieġ li jiġu stabbiliti standards ta’ kwalità ambjentali (EQS) armonizzati fil-livell tal-Unjoni Ewropea għal dawn is-sustanzi.

3.2 Il-kwistjoni tas-sustanzi persistenti, bijoakkumulattivi u tossiċi (PBTs) toħloq problema partikolari minħabba l-ubikwità tagħhom, huma kapaċi li jinġarru għal distanzi twal u jinstabu tista’ tgħid kullimkien fl-ambjent, u minħabba l-persistenza tagħhom. Dawn is-sustanzi ġeneralment huma kklassifikati bħala PHS. Peress li l-preżenza tagħhom tista’ tgħatti t-titjib fil-kwalità tal-ilma miksub għal sustanzi oħra, l-Istati Membri huma awtorizzati jippreżentaw separatament l-impatt tagħhom fuq il-qagħda kimika tal-ilmijiet.

3.3 L-implimentazzjoni tad-direttiva tiddependi fuq il-pjani ta’ ġestjoni tad-distretti tal-baċini tax-xmajjar, u fl-aħħar nett, fuq l-Istati Membri. F’dan il-kuntest, minkejja li l-Kummissjoni tinnota każijiet eżemplari u titjib ġenerali fil-monitoraġġ u l-qsim tal-informazzjoni, xorta jidher li l-Istati Membri kollha mhux qegħdin fuq l-istess livell (5). Għaldaqstant jidher li l-effikaċja tad-direttiva tista’ titjieb minn din il-perspettiva.

4. Kummenti partikolari

4.1 Il-Kummissjoni Ewropew tibbaża l-qafas leġislattiv fuq il-kunċett ta’ periklu iktar milli fuq dak tar-riskju; għaldaqstant, l-abbozz ta’ direttiva tinkludi sustanzi b’limitazzjonijiet għal ċerti konċentrazzjonijiet, u mhux ir-riskji ta’ interazzjoni bejn sustanzi preżenti fl-ambjent akkwatiku, anki b’livelli baxxi ħafna ta’ konċentrazzjoni.

i. Dawn ir-riskji ta’ interazzjoni jistgħu jikkonċernaw kombinazzjonijiet kimiċi kif ukoll in-nanopartiċelli.

ii. Ftit għadu magħruf dwar dawn il-fenomeni mill-perspettiva xjentifika, iżda hemm suspetti kbar dwar it-tossiċità, biżżejjed biex l-Aġenzija Ewropea għall-Ambjent, reċentement, tħejji rapport dwar dan (6).

iii. Minkejja li jidher diffiċli li jkun hemm leġislazzjoni dwar oqsma li għad fadal x’nitgħallmu dwarhom, jidher madankollu li huwa essenjali għall-ġejjieni tal-ekosistemi akkwatiċi li jkun hemm direttiva Ewropea dwar is-sustanzi ta’ prijorità fil-qasam tal-ilma biex tipprepara lill-Istati Membri jikkunsidraw dawn il-fenomeni.

4.2 In-nikil u ċ-ċomb qegħdin fil-lista tas-sustanzi ta’ prijorità, iżda mhumiex imniżżlin bħala sustanzi perikolużi ta’ prijorità (PHS).

i. Madankollu, dawn is-sustanzi huma persistenti (b’mod speċjali n-nikil li għandu persistenza tant li ssibu kullimkien), u bijoakkumulattivi, li jfisser li dawn għandhom jiġu inklużi f’din il-lista skont id-definizzjoni tas-sustanzi perikolużi ta’ prijorità tal-Kummissjoni Ewropea;

ii. Ir-Regolament REACH jirreferi għal dawn is-sustanzi bħala sustanzi estremament ta’ tħassib, u soġġetti għal awtorizzazzjoni peress li jistgħu jkunu kanċeroġeniċi, tossiċi għar-riproduzzjoni (CMR 1 u 2) u/jew persisteni u bijoakkumulattivi;

iii. Sabiex ikun hemm konsistenza mad-definizzjoni mogħtija għall-PHS u mar-Regolament REACH, jeħtieġ li dawn iż-żewġ sustanzi jiġu kklassifikati bħala PHS, bil-għan li jiġu eliminati l-emissjonijiet tagħhom sa 20 sena oħra.

Brussell, 23 ta’ Mejju 2012. Il-President tal-Kumitat Ekonomiku u Soċjali Ewropew Staffan NILSSON

(1) SEC(2011) 1547 final. SEC(2011) 1547 final (mhux disponibbli bil-Malti).

(2) Rapport Tekniku EEA nru 8/2011 tal-Aġenzija Ewropea għall-Ambjent – Hazardous substances in Europe’s fresh and marine waters, an overview (Ħarsa ġenerali lejn is-sustanzi perikolużi fl-ilma ħelu u l-ilma baħar tal-Ewropa)

(3) ĠU C 224, 30.8.2008, p. 67 u ĠU C 97, 28.4.2007, p. 3.

(4) ĠU C 248, 25.08.2011, p. 1.

(5) Komunikazzjoni tal-Kummissjoni lill-Parlament Ewropew u lill-Kunsill – Lejn ġestjoni sostenibbli tal-ilma fl-Unjoni Ewropew, Com(2007) 128 final (mhux disponibbli bil-Malti); Rapport tal-Kummissjoni lill-Parlament Ewropew u lill-Kunsill skont l-Artikolu 18.3 tad-Direttiva ta’ Qafas tal-Ilma 2006/60/KE dwar il-programmi ta’ monitoraġġ tal-istat tal-ilma, COM(2009) 156 final.

(6) EEA Rapport Tekniku, nru 8/2011.